b'\n_START_ARTICLE_\nPyhimys (artisti)\n_START_SECTION_\nBiografia\n_START_PARAGRAPH_\nMikko Kuoppala syntyi 28. lokakuuta 1981 Helsingin Kalliossa. Puolitoistavuotiaana h\xc3\xa4n muutti perheineen L\xc3\xa4nsi-Pasilaan. L\xc3\xa4nsi-Pasilasta perhe muutti Malminkartanoon Kuoppalan ollessa 10-vuotias. Ensimm\xc3\xa4isen ja toisen luokan Kuoppala k\xc3\xa4vi L\xc3\xa4nsi-Pasilan ala-asteella, mutta siirtyi toisen luokan j\xc3\xa4lkeen Helsingin Suomalaiseen Yhteiskouluun. Kuoppalan puolitoista vuotta nuorempi sisko aloitti koulun kuitenkin perheen tuolloisen asuinpaikan, Malminkartanon, l\xc3\xa4hettyvill\xc3\xa4. H\xc3\xa4nen siskonsa kanssa samaa luokkaa k\xc3\xa4vi nyky\xc3\xa4\xc3\xa4n my\xc3\xb6s rap-artistina tunnettu Heikki Kuula, jonka kanssa Kuoppala yst\xc3\xa4vystyi._NEWLINE_Kuoppala on maininnut ensimm\xc3\xa4iseksi merkitt\xc3\xa4v\xc3\xa4ksi musiikilliseksi tekij\xc3\xa4kseen yhdysvaltalaisen rockyhtye Guns N\' Rosesin. Yhtyeen debyyttialbumi Appetite for Destruction on h\xc3\xa4nen ensimm\xc3\xa4inen vinyylins\xc3\xa4, jonka h\xc3\xa4n sai sen ilmestymisvuonna 1987 ollessaan 6-vuotias.\n_START_SECTION_\n2004\xe2\x80\x932006\n_START_PARAGRAPH_\nPyhimys siirtyi omalta levy-yhti\xc3\xb6lt\xc3\xa4\xc3\xa4n Yellowmicilta Monsp Recordsille alkuvuodesta 2006. T\xc3\xa4t\xc3\xa4 ennen h\xc3\xa4n julkaisi lukuisia omakustannelevyj\xc3\xa4, muun muassa Tapaus-trilogian (Poikkeustapaus, Ongelmatapaus ja Rajatapaus) vuonna 2004. Ensimm\xc3\xa4inen virallinen jakeluun p\xc3\xa4\xc3\xa4tynyt julkaisu oli toukokuussa 2006 ilmestynyt, kuudesta kappaleesta koostuva Ai t\xc3\xa4h\xc3\xa4n v\xc3\xa4liin? -EP. Sen julkaisi Monsp Records.\n_START_SECTION_\n2007\xe2\x80\x932008\n_START_PARAGRAPH_\nSyyskuussa 2007 julkaistiin Pyhimyksen ensimm\xc3\xa4isen virallinen kokopitk\xc3\xa4 albumi Salainen maailma. Levy oli arvostelumenestys, ja sai muun muassa musiikkilehti Rumbassa t\xc3\xa4ydet viisi t\xc3\xa4hte\xc3\xa4. Levyn j\xc3\xa4lkeen julkaistusta promo-singlest\xc3\xa4 \xe2\x80\x9dHer\xc3\xa4t\xc3\xa4 mut maanantaina\xe2\x80\x9d, on HarhaFilms kuvannut my\xc3\xb6s musiikkivideon. Pyhimykselt\xc3\xa4 ilmestyi toinen virallinen albumi Tulva noin puoli vuotta ensimm\xc3\xa4isen j\xc3\xa4lkeen maaliskuussa 2008. Artisti itse on kuvaillut t\xc3\xa4t\xc3\xa4 levy\xc3\xa4 l\xc3\xa4hes edellisen levyns\xc3\xa4 vastakohdaksi vahvasti synteettisine ja elektronisine taustoineen. Saman vuoden syksyll\xc3\xa4 julkaistiin albumi Arvoitus koko ihminen, jonka Pyhimys teki yhteisty\xc3\xb6ss\xc3\xa4 R\xc3\xa4hin\xc3\xa4 Records -artistin Timo Pieni Huijauksen kanssa. Albumi nousi parhaimmillaan Suomen virallisen albumilistan 16. sijalle.\n_START_SECTION_\n2009\xe2\x80\x932010\n_START_PARAGRAPH_\nPyhimys kuuluu Teflon Brothers -nimiseen yhtyeeseen Heikki Kuulan ja Volin kanssa. 29. hein\xc3\xa4kuuta 2009 julkaistiin Teflon Brothersin esikoisalbumi T. Albumilta julkaistiin per\xc3\xa4ti viisi musiikkivideota \xe2\x80\x9dVexi oli velkaa\xe2\x80\x9d, \xe2\x80\x9dViimeinen puritaani\xe2\x80\x9d, \xe2\x80\x9dHikoilen ku raiskaaja\xe2\x80\x9d, \xe2\x80\x9dVeljee ei voi valita\xe2\x80\x9d ja \xe2\x80\x9dHoodilammas\xe2\x80\x9d. T nousi my\xc3\xb6s Suomen virallisen listan 26. sijalle. Huhtikuussa 2010 Teflon Brothers julkaisi Iso h\xc3\xa4t\xc3\xa4 -nimisen mixtapen ilmaisladattavaksi internetiss\xc3\xa4. Teflon Brothers julkaisi toisen, \xc2\xa9 -nimisen, studioalbumin 4. elokuuta 2010. Albumilta julkaistiin musiikkivideo kappaleesta \xe2\x80\x9dSkippaan duunit\xe2\x80\x9d. Albumi sijoittui Suomen virallisen listan 26. sijalle._NEWLINE_Pyhimys muodostaa Tommishockin ja Paperi T:n kanssa Ruger Hauer -nimisen rap-yhtyeen. Yhtyeen debyyttialbumi Se syvenee syksyll\xc3\xa4 julkaistiin 24. marraskuuta 2010 Monsp Recordsin kautta. Albumin kappaleesta \xe2\x80\x9dT\xc3\xa4\xc3\xa4ll\xc3\xa4\xe2\x80\x9d julkaistiin musiikkivideo kev\xc3\xa4\xc3\xa4ll\xc3\xa4 2011._NEWLINE_Pyhimys oli mukana 8. joulukuuta 2010 ilmestyneell\xc3\xa4 Monelt ne tulee II -mixtapella kappaleella \xe2\x80\x9dMonelt ne tulee II\xe2\x80\x9d.\n_START_SECTION_\n2011\n_START_PARAGRAPH_\nKev\xc3\xa4\xc3\xa4ll\xc3\xa4 2011 julkaistiin 7" vinyylin\xc3\xa4 single \xe2\x80\x9dNyt / Tiskaan tiskaan\xe2\x80\x9d. Molemmista kappaleista on kuvattu my\xc3\xb6s musiikkivideot. Kappaleet olivat esimakua Pyhimyksen kauan odotetulta studioalbumilta Mediumilta, joka lopulta julkaistiin Monsp Recordsin kautta 18. toukokuuta 2011. Pyhimys aloitti albumin tekemisen kahdeksanhenkisen yhtyeen kanssa jo vuonna 2006. Medium nousi parhaimmillaan Suomen virallisen listan 19. sijalle ja ansaitsi Rumbassa t\xc3\xa4ydet viisi t\xc3\xa4hte\xc3\xa4. My\xc3\xb6s albumin kappaleesta \xe2\x80\x9dSami tosi isot imas\xe2\x80\x9d on julkaistu musiikkivideo._NEWLINE_Pyhimyksen Paranoid -albumi julkaistiin Monsp Recordsin kautta 26. lokakuuta 2011. Albumi nousi julkaisuviikollaan 16. sijalle Suomen virallisella listalla. Omintakeisen albumista tekee se, ett\xc3\xa4 sen kaikki 13 kappaletta ovat Paranoid -nimisi\xc3\xa4. Albumilta on julkaistu my\xc3\xb6s musiikkivideo, joka on kooste albumin eri kappaleista sek\xc3\xa4 musiikkivideo, jossa taustalla soi "#7 Paranoid" -kappale. Kumpikin musiikkivideo julkaistiin nimell\xc3\xa4 Paranoid. Pyhimys kertoi Bassoradion sivustolla albumin olevan h\xc3\xa4nen viimeinen sooloalbuminsa, mutta kertoi jatkavansa uraansa viel\xc3\xa4 Teflon Brothersissa ja Ruger Hauerissa. Ruger Hauerin Se syvenee syksyll\xc3\xa4 -albumin toinen musiikkivideo kappaleesta "Jokaiselle jotakin" julkaistiin marraskuussa 2011. Pyhimys on my\xc3\xb6s vihjaillut oman kirjan kirjoittamista.\n_START_SECTION_\n2012\xe2\x80\x932016\n_START_PARAGRAPH_\nPyhimys julkaisi Heikki Kuulan kanssa Katuvisioita -nimisen albumin 1. helmikuuta 2012. Se nousi Suomen virallisen listan yhdeks\xc3\xa4nnelle sijalle, ja sen julkaisi Yellowmic Records. Kaksikko k\xc3\xa4ytt\xc3\xa4\xc3\xa4 albumilla nimi\xc3\xa4 Perhosveitsi-Heikki ja Lika-Aki. Albumin kappaleesta "Aakkoset" julkaistiin musiikkivideo marraskuussa 2011 ja kappaleesta "Nimi muutettu" huhtikuussa 2012. J\xc3\xa4lkimm\xc3\xa4isell\xc3\xa4 kappaleella vierailee Paperi T nimell\xc3\xa4 Paperi-THC. Pyhimyksen Medium -albumin kolmas musiikkivideo kappaleesta "Nyt" julkaistiin maaliskuun lopulla 2012. Videolla ja kappaleen kertos\xc3\xa4keell\xc3\xa4 vierailee muusikko Arto Tuunela. Pyhimyksen Paranoid -albumilta julkaistiin kolmas musiikkivideo toukokuun lopulla kappaleesta "#5 Paranoid". Albumin kahden edellisen musiikkivideon tapaan kolmaskin video julkaistiin yksinkertaisesti nimell\xc3\xa4 Paranoid._NEWLINE_Ruger Hauerin toinen pitk\xc3\xa4soitto Erectus julkaistiin 26. lokakuuta 2012 Monsp Recordsin julkaisemana. Albumi nousi Suomen virallisen albumilistan 16. sijalle. Albumin kappaleesta "Iso paha susi" julkaistiin musiikkivideo huhtikuussa 2013._NEWLINE_Huhtikuun lopulla 2012 julkaistiin Teflon Brothersin musiikkivideo kappaleesta "Poimunopeus". Teflon Brothersin toinen, "Toukasta eroon" -niminen, musiikkivideo kolmannelta albumilta julkaistiin lokakuussa, ja kolmas musiikkivideo "Seksikk\xc3\xa4in j\xc3\xa4b\xc3\xa4" julkaistiin 31. joulukuuta. J\xc3\xa4lkimm\xc3\xa4isell\xc3\xa4 kappaleella vierailevat Stig ja Meiju Suvas. "Seksikk\xc3\xa4in j\xc3\xa4b\xc3\xa4" nousi Suomen virallisen singlelistan kolmannelle sijalle, ja kappaleesta julkaistiin rock-henkinen remixversio ja musiikkivideo nimell\xc3\xa4 "Seksikk\xc3\xa4in j\xc3\xa4b\xc3\xa4 (M\xc3\xb6tley RMX) Xcovered" huhtikuussa 2013. Teflon Brothersin kolmas studioalbumi Valkoisten dyynien ratsastajat, julkaistiin Johanna Kustannuksen kautta 25. tammikuuta 2013, ja se nousi parhaimmillaan Suomen virallisen albumilistan sijalle kuusi. Albumin tuotannosta vastaavat p\xc3\xa4\xc3\xa4osin DJPP ja Vakios\xc3\xa4\xc3\xa4t\xc3\xa4j\xc3\xa4. Albumin nelj\xc3\xa4s musiikkivideo kappaleesta "Jee jee" julkaistiin kes\xc3\xa4kuussa 2013. Kappaleella vierailee PMMP:n Mira Luoti._NEWLINE_Pyhimys ja rap-artisti/tuottaja Huge L julkaisivat Steve iVander -nimell\xc3\xa4 Olen musta -nimisen albumin 10. toukokuuta 2013. Albumi vedettiin kuitenkin miltei heti julkaisunsa j\xc3\xa4lkeen pois kaupoista tekij\xc3\xa4noikeuteen liittyv\xc3\xa4n ep\xc3\xa4selvyyden takia, mutta julkaistiin j\xc3\xa4lleen uutena versiona 21. toukokuuta 2013. Monsp Recordsin julkaisema albumi saavutti 33. sijan Suomen virallisella albumilistalla._NEWLINE_Pyhimys ja Medium -yhtye julkaisivat "Ukko" -nimisen musiikkivideon hein\xc3\xa4kuussa 2013._NEWLINE_Pyhimys aloitti lokakuussa 2013 alussa Universal Musicin omistaman Johanna Kustannus -levy-yhti\xc3\xb6n tuotantop\xc3\xa4\xc3\xa4llikk\xc3\xb6n\xc3\xa4._NEWLINE_Ruger Hauer julkaisi kolmannen Ukraina-nimisen pitk\xc3\xa4soittonsa Monsp Recordsin kautta 25. lokakuuta 2013. Albumi nousi parhaimmillaan 15. sijalle Suomen virallisella albumilistalla, ja sen kappaleesta "Jenkem" julkaistiin musiikkivideo._NEWLINE_Pyhimys on ollut my\xc3\xb6s sanoittamassa mm. Kasmirin "Vadelmavene" ja Diandran "Paha poika" -kappaleita._NEWLINE_Pyhimyksen uusin sooloalbumi Pettymys julkaistiin 14. elokuuta 2015 Universal Musicin alaisuudessa toimivan Johanna Kustannuksen kautta. Albumin vastaavana tuottajana on toiminut Riku Mattila ja sill\xc3\xa4 vierailevat muun muassa Pauli Hanhiniemi, Yona, Eva & Manu ja Kasmir.\n_START_SECTION_\n2017\xe2\x80\x93\n_START_PARAGRAPH_\nPyhimys alkoi ty\xc3\xb6st\xc3\xa4m\xc3\xa4\xc3\xa4n uutta musiikkia vuonna 2017. Syyskuussa 2017 julkaistiin  tulevalta albumiltaan Kynnet, kynnet, ensimm\xc3\xa4inen single, jossa on mukana kertos\xc3\xa4keess\xc3\xa4 tuore laulaja Vesta. Toinen single J\xc3\xa4ttil\xc3\xa4inen julkaistiin 12. tammikuuta 2018. Kappaleella laulaa kertos\xc3\xa4keess\xc3\xa4 The Voice of Finland -ohjelmassa kilpaillut Aksel Kankaanranta. Albumi Tapa poika julkaistiin 23. helmikuuta 2018. Julkaisua seuranneena p\xc3\xa4iv\xc3\xa4n\xc3\xa4 Pyhimys j\xc3\xa4rjesti Helsingin Narinkkatorilla ilmaiskonsertin._NEWLINE_Pyhimys palkittiin Emma-gaalassa helmikuussa 2019 kuudella Emmalla n\xc3\xa4iss\xc3\xa4 kategorioissa: Vuoden miessolisti, Vuoden biisi, Vuoden hip hop / R&B ja Vuoden albumi, Vuoden striimatuin biisi ja Vuoden artisti (yleis\xc3\xb6\xc3\xa4\xc3\xa4nestys).  _NEWLINE_Pyhimys voitti 22. maaliskuuta 2019 RadioMedian Radio Gaalassa kategorian Vuoden radiobiisi 2018.  Monitulkintaisilla lyriikoillaan ansioitunut Pyhimys palkittiin Juha Vainio -sanoittajapalkinnolla kes\xc3\xa4ll\xc3\xa4 2019.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPyhimys on suorittanut siviilipalveluksen. Pyhimyksen perheeseen kuuluu Liisa-vaimo ja kaksi tyt\xc3\xa4rt\xc3\xa4. He asuvat omakotitalossa Helsingin Pihlajam\xc3\xa4ess\xc3\xa4.'